**ՆԱԽԱԳԻԾ**

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ  
ՕՐԵՆՔԸ**

**«ՍՆՆԴԱՄԹԵՐՔԻ ԱՆՎՏԱՆԳՈՒԹՅԱՆ ՊԵՏԱԿԱՆ ՎԵՐԱՀՍԿՈՂՈՒԹՅԱՆ ՄԱՍԻՆ» ՕՐԵՆՔՈՒՄ ՓՈՓՈԽՈՒԹՅՈՒՆՆԵՐ ԵՎ ԼՐԱՑՈՒՄ ԿԱՏԱՐԵԼՈՒ ՄԱՍԻՆ**

**Հոդված 1.** «Սննդամթերքի անվտանգության պետական վերահսկողության մասին» 2014 թվականի հունիսի 21-ի ՀՕ-143-Ն օրենքի (այսուհետ՝ Օրենքի) 13-րդ հոդվածի 8-րդ մասի 4-րդ կետն ուժը կորցրած ճանաչել։

**Հոդված 2.** Օրենքի 16-րդ հոդվածը շարադրել հետևյալ խմբագրությամբ**.**

**«Հոդված 16. Սահմանային պետական վերահսկողության շրջանակներում ներմուծվող սննդամթեքի լաբորատոր փորձարկումների իրականացման կարգը**

1**.** Սահմանային պետական վերահսկողության շրջանակներում ներմուծվող սննդամթեքի նմուշառումն իրականացվում է Հայաստանի Հանրապետության կառավարության որոշմամբ հաստատված դեպքերում և կարգով։

2**.** Սննդամթերքի նմուշառում և լաբորատոր փորձարկումներն իրականացվում են ապրանքը տնօրինողի հայեցողությամբ ընտրված Եվրասիական տնտեսական միության սերտիֆիկացման մարմինների և փորձարկման լաբորատորիաների միասնական ռեեստրում ներառված ու Եվրասիական տնտեսական միության տեխնիկական կանոնակարգերի պահանջներին համապատասխան նշանակված համապատասխանության գնահատման մարմնի (այսուհետ՝ Գնահատման մարմին) կողմից։ Ընդ որում ընտրվում է այլ Գնահատող մարմին և յուրաքանչյուր հաջորդ անգամ ընտրությունը կայացվում է նախորդ երեք Գնահատող մարմինները չկրկնելու սկզբունքով:

3**.** Ընտրված նմուշների չափը պետք է ապահովի համապատասխանությունն ապրանքի և ստանդարտացման փաստաթղթերի պահանջներին:

4**.** Գնահատման մարմնի կողմից նմուշառումն իրականացվում է սահմանային պետական վերահսկողություն իրականացնող պաշտոնատար անձի ներկայությամբ և փորձարկման է ներկայացվում Լիազոր մարմնի ուղեկցող նամակով։

5**.** Ապրանքը տնօրինողի ցանկությամբ սննդամթերքից վերցված պահեստային նմուշը կապարակնքված կամ դրոշմակնքված  ի պահ է հանձնվում Լիազոր մարմնին: Պահեստային նմուշը պահվում է տվյալ ապրանքի համար նախատեսված համապատասխան պահման պայմաններում:

6**.** Պահեստային նմուշը փորձարկման է ներկայացվում Լիազոր մարմնի կողմից՝ ուղեկցող նամակով:

7**.** Նմուշի տեղափոխման և փորձարկման ծախսերը կատարվում են ապրանքը տնօրինողի հաշվին:

8**.** Մինչև Հայաստանի Հանրապետությունում ռեֆերենս լաբորատորիայի նշանակումը՝ լաբորատոր փորձարկումների արդյունքների հետ համաձայն չլինելու դեպքում ապրանքը տնօրինողի հայեցողությամբ, իր միջոցների հաշվին, պահեստային նմուշն ուղարկվում է այլ պետության ռեֆերենս փորձարկման լաբորատորիա։ Պետությունների ցանկը սահմանում է կառավարությունը։ Ռեֆերենս լաբորատորիայի պատասխանը վերջնական է։

9**.** Մինչև Հայաստանի Հանրապետությունում ռեֆերենս լաբորատորիայի նշանակումը՝ լիազոր մարմինը ներմուծվող սննդամթերքի զննության և փորձարկման արդյունքների միջև ակնհայտ անհամապատասխանության դեպքում պահեստային նմուշը կարող է ուղարկվել այլ պետության ռեֆերենս փորձարկման լաբորատորիա:

10**.** Լիազոր մարմնի կողմից այլ պետության ռեֆերենս լաբորատորիա պահեստային նմուշն ուղարկվում և փորձարկվում է պետական բյուջեի միջոցների հաշվին։

11**.** Ռեֆերենս լաբորատորիայում իրականացված փորձարկման արդյունքների հիման վրա մեկ տարվա ընթացքում անհամապատասխանության 2 դեպք արձանագրման պայմաններում կասեցվում է Գնահատման մարմնի նշանակում և օրենսդրության համաձայն իրականացվում է ստուգումներ։

12**.** Երկու տարի անընդմեջ անհամապատասխանությունների կրկնության դեպքում նշանակումը չեղյալ է հայտարարվում։

13**.** Ռեֆերենս լաբորատորիայի կողմից իրականացված փորձարկման արդյունքների հիման վրա անհամապատասխանությունների արձանագրման դեպքում Գնահատման մարմինը հատուցում է ռեֆերենս լաբորատորիայի փորձարկման հետ կապված ծախսերը։

**Հոդված 3.** Օրենքի 28-րդ հոդվածի 1-ին մասը «նշանակվում է» բառից հետո լրացնել «պետությանը պատկանող լաբորատորիան՝» բառերը։

**Հոդված 4.** Սույն օրենքն ուժի մեջ է մտնում 2024 թվականի հունվարի 1-ից: